Document ID: 31993D0494

Komisijos sprendimas
1993 m. liepos 23 d.
nustatantis specialius reikalavimus, reglamentuojančius Farerų salų kilmės žuvininkystės produktų importą
(93/494/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią sveikatos reikalavimus, reglamentuojančius žuvininkystės produktų gamybą ir jų tiekimą į rinką [1], ypač į jos 11 straipsnį,
kadangi Komisijos ekspertų grupė apsilankė Farerų salose, kad patikrintų sąlygas, kuriomis žuvininkystės produktai yra gaminami, sandėliuojami ir išsiunčiami į Bendriją;
kadangi galima laikyti, kad Farerų salų teisės aktų nuostatos dėl žuvininkystės produktų sveikatos tikrinimo ir priežiūros atitinka Direktyvoje 91/493/EEB nustatytas nuostatas;
kadangi Heilsufrodiliga Starvsstovan (Maisto ir aplinkos institutas), Farerų salų kompetentinga institucija, jos Žuvininkystės skyrius ir patikrinimo departamentas yra pajėgūs veiksmingai tikrinti, kaip taikomi galiojantys įstatymai;
kadangi Direktyvos 91/493/EEB 11 straipsnio 4 dalies a punkte nurodytoje sveikatos sertifikato išdavimo tvarkoje taip pat turi būti nustatytas sertifikato pavyzdys, būtiniausi reikalavimai kalbai (-oms), kuria (-iomis) jis turi būti surašytas, ir asmens, turinčio įgaliojimus jį pasirašyti, rangas;
kadangi pagal Direktyvos 91/493/EEB 11 straipsnio 4 dalies b punktą prie žuvininkystės produktų pakuočių turėtų būti tvirtinamas ženklas, kuriame nurodomas trečiosios šalies pavadinimas ir kilmės įmonės arba žuvų perdirbimo laivo patvirtinimo numeris;
kadangi pagal Direktyvos 91/493/EEB 11 straipsnio 4 dalies c punktą turi būti sudarytas patvirtintų įmonių ir (arba) žuvų perdirbimo laivų sąrašas; kadangi tas sąrašas turi būti sudaromas remiantis Maisto ir aplinkos instituto pranešimu Komisijai; kadangi dėl to Maisto ir aplinkos institutas turi užtikrinti, kad būtų laikomasi Direktyvos 91/493/EEB 11 straipsnio 4 dalyje tuo tikslu nustatytų nuostatų;
kadangi Maisto ir aplinkos institutas pateikė oficialų patvirtinimą, kad yra laikomasi Direktyvos 91/493/EEB priedo V skyriaus taisyklių ir kad yra įvykdyti reikalavimai, lygiaverčiai tiems, kurie nustatyti minėtoje direktyvoje dėl įmonių ir žuvų perdirbimo laivų patvirtinimo;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Heilsufrodiliga Starvsstovan (Maisto ir aplinkos institutas) - tai Farerų salų kompetentinga institucija, galinti patikrinti ir patvirtinti, kad žuvininkystės produktai atitinka Direktyvos 91/493/EEB reikalavimus.
2 straipsnis
Farerų salų kilmės žuvininkystės produktai turi atitikti šiuos reikalavimus:
1) prie kiekvienos siuntos turi būti pridėtas sveikatos sertifikato originalas, kuriame pagal šio sprendimo A priede nurodytą pavyzdį turi būti įrašytas numeris, data, jis turi būti tinkamai užpildytas, pasirašytas ir surašytas viename lape;
2) produktai turi būti pagaminti šio sprendimo B priede nurodytose patvirtintose įmonėse ar žuvų perdirbimo laivuose;
3) ant visų pakuočių, išskyrus palaidus užšaldytus žuvininkystės produktus, skirtus konservuotiems maisto produktams gaminti, neištrinamomis raidėmis turi būti užrašyti žodžiai "Farerų salos" ir kilmės įmonės arba žuvų perdirbimo laivo patvirtinimo numeris.
3 straipsnis
1. 2 straipsnio 1 punkte nurodyti sertifikatai turi būti surašyti mažiausiai viena valstybės narės, kurioje atliekami patikrinimai, valstybine kalba.
2. Sertifikate turi būti Maisto ir aplinkos instituto atstovo vardas, pavardė, pareigos, parašas bei oficialus antspaudas, kurio spalva turi skirtis nuo teksto spalvos.
4 straipsnis
Šis sprendimas taikomas nuo 1993 m. spalio 1 d.
5 straipsnis
Šis sprendimas skirtas valstybėms narėms.
Priimta Briuselyje, 1993 m. liepos 23 d.

Labels: 3
0
18
6